Skolier sterf ná hy met baksteen oor die kop geslaan is(Foto: Sekhukhusa Secondary School/Facebook) Die departement van onderwys in Mpumalanga is ontsteld oor die afsterwe van ŉ graad 11-leerder wat met ŉ baksteen oor die kop geslaan is. Die leerder, van Sekhukhusa Secondary School in Shatele in die Bosbokrand- plaaslike munisipaliteit, is Maandag deur ŉ medeskolier met ŉ baksteen oor die kop geslaan. Die leerder het later, op pad kliniek toe, aan sy beserings beswyk. Jasper Zwane, woordvoerder, het gesê die departement veroordeel die voorval en het reeds opdrag gegee dat die skool ŉ gedetailleerde verslag moet indien van die omstandighede wat tot die voorval gelei het. Die departement betuig ook sy innige meegevoel met die familie. “Die departement sal ŉ span beamptes stuur om berading te bied aan almal wat deur die voorval geraak is. Die LUR vir onderwys, Bonakele Majuba, sal Donderdag ook die skool en die familie besoek,” het Zwane bygevoeg.